
A hősokk transzkripciós faktor HSF-1 transzkripció aktivációs szerepének feltárása a fonálféreg Caenorhabditis elegans-ban

A HSF1 egy evolúciósan konzervált transzkripciós faktor, mely a sejtes stresszválaszban betöltött funkcióján túl jelentős szerepet játszik alapvető biológiai folyamatokban (egyedfejlődés, anyagcsere, öregedés), továbbá egyes betegségekben (neurodegeneratív rendellenességek, karcinogenezis és tumor progresszió). A kiterjedt vizsgálatok ellenére a HSF1 működése ezekben a folyamatokban máig nem teljesen ismert.
C. elegans-ban eleddig a hsf-1 két allélja ismert: a nullmutáns ok600 és a transzaktivációs domént nélkülöző fehérjét kódoló sy441. Míg az ok600 mutáns állatok lárvaletális fenotípust mutatnak, addig a hsf-1(sy441) mutáns férgek életképesek annak ellenére, hogy a bennük képződő csonka HSF-1 az irodalom szerint nem képes transzkripciós aktivációra. Ennek ellentmond kutatócsoportunk új, RNS-szekvenáláson alapuló eredménye, miszerint a hsf-1(sy441) mutánsban hősokkot követően mégis aktiválódnak a HSF-1 célgénjei.
Kutatásunk célja az volt, hogy ezt az eredményt kvantitatív real-time PCR és GFP riporter rendszerek segítségével validáljuk. Célunk továbbá, hogy forward genetikai módszerekkel olyan új hsf-1 mutánsokat izoláljunk, amelyek életképesek, de a hősokk gének transzkripciójának aktiválására képtelenek. Ezért egy olyan transzgén rendszert hoztunk létre, melyben az embrióban apoptózist indukáló egl-1 gén egy hősokk-promóter szabályozása alatt áll. Reményeink szerint az ezen rendszer segítségével izolált új hsf-1 allélok vizsgálata elvezethet a HSF-1 működésének jobb megértéséhez.



